**Cyfarfod: Bwrdd Plismona**

**Lleoliad: Cyfarfod *Teams***

**Dyddiad: 21 Mehefin 2022**

**Amser: 10:00 – 12:10**

|  |  |
| --- | --- |
| **Aelodau:** | Dafydd Llywelyn, Comisiynydd yr Heddlu a Throseddu (CHTh)  Y Prif Gwnstabl Dr Richard Lewis (PG)  Carys Morgans, Prif Weithredwr, SCHTh (PW) |
| **Hefyd yn Bresennol:** | Beverly Peatling, Prif Swyddog Cyllid, SCHTh (PSC)  Ian Williams, Pennaeth Cyllid Corfforaethol, HDP (IW)  Y Prif Arolygydd Chris Neve, Swyddog Staff, HDP (CN)  Ellen Jones, Myfyriwr Interniaeth, SCHTh (EJ) |
| **Ymddiheuriadau:** | Edwin Harries, Cyfarwyddwr Cyllid (CC) |

**Materion Gweinyddol**

1. **Ymddiheuriadau a Chyflwyniadau**

Croesawodd CHTh IW i’r cyfarfod yn absenoldeb y CC.

1. **Diweddariad ynghylch camau gweithredu o gyfarfodydd blaenorol**

Ystyriwyd bod y cofnodion o’r cyfarfod diwethaf yn gofnod gwir a chywir o’r cyfarfod.

|  |  |  |
| --- | --- | --- |
| **Rhif y Penderfyniad** | **Crynodeb** | **I’w ddatblygu gan** |
| PB T3 34 | Nododd CHTh fynegiant o ddiddordeb y PG mewn recriwtio 10 recriwt ychwanegol yn ystod 2022/23 a nododd fod cynlluniau’n gysylltiedig â’r adroddiad tendr unigol nes ymlaen ar yr agenda. |  |
| PB T2 35 | Cafwyd cymeradwyaeth CHTh i roi cytundeb gwerth £165,000, heb gynnwys TAW, i Police Now ar gyfer cyflwyno Rhaglen Dditectif Genedlaethol Police Now i 10 recriwt sy’n cychwyn ym mis Mawrth 2023. |  |

|  |  |  |
| --- | --- | --- |
| **Rhif y Cam Gweithredu** | **Crynodeb** | **Diweddariad** |
| PB 119 | Bwrw ymlaen â phenderfyniadau i’r dyfodol ystadau ar gyfer canolfan weithredu De Ceredigion a strategaeth ar gyfer ystadau Sir Benfro ar gyfer y dyfodol | Ar yr Agenda |
| PB 130 | Cymharu cyflogau ac amodau staff Cymru gyfan ac adrodd i gyfarfod y Bwrdd Plismona ar 21 Mehefin | Ar yr Agenda |
| PB 144 | Y PG i ddwysau materion cyllid a llywodraethu GanBwyll i Grŵp Prif Swyddogion Cymru ac ailymweld â’r mater mewn cyfarfod o’r Bwrdd Plismona yn y dyfodol. | Wedi’i drefnu ar gyfer cyfarfod 20/09 |
| PB 146 | Trefnu cyfarfod rhwng CHTh, y PG, y CCom, yr arweinydd gweithrediadol ar gyfer dioddefwyr, y PG Cynorthwyol a’r Pennaeth Cyfiawnder Troseddol er mwyn trafod comisiynu gwasanaethau dioddefwyr yn y dyfodol. | Ar waith gyda’r CCom |
| PB 147 | SCHTh i ystyried y broses ar gyfer trefnu eitemau agenda’r Bwrdd Plismona. | Ar waith – PW i drafod blaenoriaethu SCHTh gyda’r adran fetio |
| PB 148 | Y PG i geisio sicrwydd mewn perthynas â pheryglon affräe a theledu cylch cyfyng mewn dalfeydd. | Wedi’i drefnu ar gyfer BP 05/09 |
| PB 150 | CHTh a’r PG i ymweld â San Steffan er mwyn rhoi gwybodaeth i ASau cyn gwyliau’r haf. Yr ymweliad i gynnwys Ymgynghorwyr Polisi CHTh hefyd ar gyfer sesiwn ddysgu. Darparu sesiwn wybodaeth arall ar gyfer Aeloau Senedd Cymru. | Ar waith -mae trefniadau mewn grym |
| PB 151 | Y PS i gyfarfod â'r Uwch-arolygydd Gweithrediadau Arbenigol i drafod teledu cylch cyfyng yn y ddalfa a risgiau ysgarmes. | Cwblhawyd |
| PB 152 | Cyfarfod nesaf Bwrdd Atebolrwydd yr Heddlu i ganolbwyntio ar ddata perfformiad a gwella'r Heddlu. | Cwblhawyd |
| PB 153 | Y PG a’r CHTh i ymweld â Heddlu Gorllewin Canolbarth Lloegr i drafod eu gwaith ar gamddefnyddio sylweddau. | Rhyddhawyd |
| PB 154 | Y PG i roi gwybod i aelodau Grŵp Prif Swyddogion Cymru y byddai cyfarfod nesaf Plismona yng Nghymru yn cael ei gynnal yn rhithwir. | Rhyddhawyd |
| PB 155 | Risg i'w chynnwys fel ffocws ar gyfer cyfarfod y Bwrdd Plismona cyn adolygiad blynyddol y Cydbwyllgor Archwilio o ddadansoddiad risg yr Heddlu. | Rhyddhawyd |

***PB 144 - Materion cyllid a llywodraethu GanBwyll*** *-* Dywedodd y PG bod y DBG wedi codi’r mater hwn ar ei ran yng nghyfarfod diweddaraf Grŵp Prif Swyddogion Cymru. Rhoddodd IW wybod i’r CHTh ei fod wedi cwrdd â Chyfarwyddwr Cyllid Heddlu De Cymru er mwyn trafod ymhellach, a dywedodd fod grŵp adfer arian wedi’i sefydlu. Dywedodd IW y gallai fod yn briodol cysylltu â Llywodraeth Cymru mewn perthynas â sail y grant presennol a’r angen ar gyfer ail-seilio hyn er mwyn adlewyrchu’r gweithgareddau yr oedd yn eu hariannu’n well. Dywedodd y PSC fod angen diwydrwydd dyladwy er mwyn sicrhau bod y rhagolygu ariannol yn gywir. Dywedodd ei bod yn braf clywed bod grŵp adfer arian wedi’i sefydlu, a’i fod yn dymuno cael llinell olwg o ran y grŵp hwn. Holodd CHTh am yr amserlen ar gyfer sefydlu’r grŵp adfer arian. Dywedodd IW y byddai’n cael ei sefydlu ganol Gorffennaf. Mynegodd CHTh ei bryder nad oedd y gorwariant disgwyliedig wedi’i amlygu’n flaenorol. Cafwyd trafodaeth, a dywedodd y PSC y byddai’r mater yn cael ei drafod yng nghyfarfod nesaf Grŵp Cyllid ac Adnoddau Heddluoedd Cymru. Sicrhaodd y PSC y Bwrdd bod y mater ar y gofrestr risg ac wedi’i nodi fel cam gweithredu o fewn y datganiad llywodraethu blynyddol.

***PB 147 – Trefnu eitemau agenda’r Bwrdd Plismona****-* Hysbysodd y PW y Bwrdd bod SCHTh wedi llwyddo i benodi ymgeisydd ar gyfer y rôl Rheolwr Busnes. Dywedodd CHTh bod ailstrwythuro’r swyddfa’n dod i ben, fodd bynnag, roedd oedi i’r broses oherwydd ymgeiswyr allanol sy’n disgwyl cael eu fetio. Dywedodd CHTh y byddai’n fuddiol i SCHTh a’r Heddlu pe bai swyddi SCHTh sy’n weddill yn derbyn blaenoriaeth ar gyfer fetio. Soniodd y PSC am y prosesau fetio sydd heb eu cwblhau o ran aelodau newydd y Cyd-bwyllgor Archwilio hefyd.

1. **Eitemau Sefydlog** 
   1. Diweddariad y Prif Gwnstabl

Tynnodd y PG sylw at faterion allweddol yn y ddogfen a rannwyd. Roedd Arolygiaeth Heddluoedd a Gwasanaethau Tân ac Achub Ei Mawrhydi wedi cadarnhau bod yr Heddlu wedi gwneud gwelliannau i’r ffordd yr oedd yn cofnodi troseddau, gan arwain at ryddhau’r achos pryder. Dywedodd y PG ei fod wedi’i benodi’n Gadeirydd Pwyllgor Cydlynu Rheoli Perfformiad Cyngor Cenedlaethol Prif Swyddogion yr Heddlu. Ariannodd Canolfan Cyngor Cenedlaethol Prif Swyddogion yr Heddlu Uwch-arolygydd llawn amser, ac mae’n ceisio penodi unigolyn i gefnogi’r gwaith hwn hefyd. Awgrymodd CHTh y byddai’n ymarferol i’r PG benodi Uwch-arolygydd mewnol ar gyfer y rôl hon er mwyn defnyddio adnoddau’r Heddlu’n effeithiol.

Sicrhaodd yr Heddlu bod cynllun mewn grym ar gyfer bodloni’r lefelau galw disgwyliedig dros yr haf.

Nododd y PW bod cyhoeddiad wedi’i wneud mewn perthynas ag Adolygiad yr Heddlu a holodd pa un ai a oedd rhywbeth yr oedd angen i SCHTh fod yn ymwybodol ohono, megis yr amserlen. Dywedodd y PG y byddai gohebiaeth Heddlu’n cael ei chyhoeddi a bod set o gwestiynau cyffredin hefyd yn cael ei baratoi. Rhoddodd y PG ddiweddariad hefyd ynglŷn â chael aelod staff heddlu i arwain yr adolygiad. Mae’r broses o geisio mynegiannau o ddiddordeb yn parhau. Awgrymodd CHTh y gallai’r Heddlu fod am baratoi ar gyfer ymholiadau ynglŷn â materion ariannol. Atebodd y PG bod yr undebau wedi’u tywys drwy’r cynllun ariannol tymor canolig mewn paratoad, ac felly dylent fod yn fwy gwybodus.

* 1. Diweddariad Comisiynydd yr Heddlu a Throseddu

Dywedodd CHTh bod ailstrwythuro'r SCHTh bron â dod i ben, a bod yr ychydig swyddi sy’n weddill yn cael eu hysbysebu ar hyn o bryd.

Roedd CHTh wedi cadeirio digwyddiad cyflog byw gwirioneddol ochr yn ochr ag IW a’r PG. Dywedodd hefyd mai’r cyfarfod Plismona yng Nghymru sydd ar fin cael ei gynnal fyddai ei gyfarfod olaf fel cadeirydd cyn trosglwyddo’r gadeiryddiaeth i Heddlu Gwent.

Gwahoddodd CHTh y PG neu gynrychiolydd i agor y digwyddiad drysau agored ar gyfer rhanddeiliaid yn safle adeiladu’r ganolfan blismona a’r ddalfa newydd yn ardal Dafen, Llanelli.

**Cam Gweithredu: SCHTh i anfon manylion Ymweliad Safle Dafen at y PG.**

* 1. Adroddiad Monitro Cyllideb Ariannol

Rhoddodd IW grynodeb o’r dogfennau a rannwyd cyn y cyfarfod. Tynnodd sylw at agweddau penodol, gan gynnwys y rhagolwg ariannol presennol. Dywedodd IW bod rhai pwysau hysbys, megis y costau egni a chwyddiant tanwydd presennol, ond ar hyn o bryd, roedd yr Heddlu yn unol â’r targed ac roedd y pryderon hyn yn cael eu hystyried. Crynhodd IW fod yr adroddiad yn rhagfynegi tanwariant, ond bod yn rhaid ystyried misoedd yr haf sydd o’n blaenau hefyd.

Nododd CHTh fod angen i’r Heddlu gynllunio ar gyfer cynnydd mewn prisiau tanwydd ac egni, a holodd pa un ai a fyddai’r Heddlu’n medru annog ei staff i deithio llai. Tynnodd CHTh sylw hefyd at y paneli solar a weithredwyd yn ddiweddar a chwestiynodd pa un ai a oedd mwy o gyfleoedd yn y dyfodol i ddefnyddio’r gronfa gynaliadwyedd ymhellach i helpu â materion megis costau egni. Dywedodd y PSC fod angen adolygu’r gronfa gynaliadwyedd ochr yn ochr â’r rhaglen gyfalaf ehangach a gwaith y Grŵp Cynaliadwyedd.

Cafwyd trafodaeth ynglŷn â chost ychwanegol Police Now a’i driniaeth cyfrif, a pha un ai a fyddai cyllideb hyfforddi’r Heddlu’n amsugno hyn. Cynghorodd y PSC hefyd y byddai adolygiad o’r rhaglen gyfalaf yn cael ei gynnal, gan ystyried y sefyllfa diwedd blwyddyn.

ch. Diweddariad AD

Tynnodd CHTh ar yr adroddiad a ddarparwyd. Cafwyd trafodaeth ynglŷn ag anhawster yr Heddlu o ran recriwtio. Teimlwyd bod hyn yn ymwneud â phwysau o ran costau byw a chyflogau cystadleuol. Holodd CHTh pa un ai a oedd yr Heddlu’n gwneud digon i hysbysebu a thargedu swyddogion newydd. Dywedodd y PG bod digwyddiadau recriwtio amrywiol yn cael eu cynnal gyda phobl ifainc ledled yr Heddlu, gan gynnwys digwyddiad ar-lein yn dilyn canlyniadau lefel A er mwyn trafod plismona fel dewis gyrfa. Dywedodd CN bod y PG wedi sefydlu grŵp gorchwyl a gorffen ar gyfer siaradwyr Cymraeg ac mai ei ffocws oedd recriwtio. Dywedodd CN bod SCCH yn hysbysebu cyfleoedd yn rhagweithiol, a bod cardiau gwybodaeth sy’n cynnig digwyddiadau ymgysylltu’n cael eu rhoi i aelodau o’r cyhoedd. Byddai stondinau’r Heddlu yn yr Eisteddfod a’r Sioe Frenhinol hefyd yn canolbwyntio ar recriwtio. Rhoddwyd cynllun recriwtio i Swyddogion Cyswllt Ysgolion ac roedd Pennaeth Cyfathrebu ac Ymgysylltu CHTh ynghlwm â’i gyflenwi.

Cafwyd trafodaeth ynglŷn â chyflogau swyddogion heddlu, costau pensiwn, a’r angen i’r Heddlu sicrhau eglurder dros ei gynllunio gweithlu strategol. Dywedodd y PSC bod y telerau ac amodau ar gyfer grant Rhaglen Ymchwydd yr Heddlu wedi newid ar gyfer eleni, a dywedodd bod yn rhaid i’r Heddlu barhau’n wyliadwrus er mwyn sicrhau bod y telerau a’r amodau’n cael eu bodloni’n llawn. Cafwyd trafodaeth mewn perthynas â’r mynegiant o ddiddordeb ar gyfer recriwtio 10 swyddog ychwanegol yn 2022/23, a fyddai’n denu grant penodol mewn blwyddyn ychwanegol. Holodd y PSC hefyd am y lefelau gofynion trothwy i fodloni’r Swyddfa Gartref. Diolchodd CHTh y PSC am dynnu sylw at yr amodau mwy beichus.

**Penderfyniad: Nododd CHTh fynegiant o ddiddordeb y PG mewn recriwtio 10 recriwt ychwanegol yn ystod 2022/23 a nododd fod cynlluniadu’n gysylltiedig â’r adroddiad tendr unigol nes ymlaen ar yr agenda.**

1. **Ffocws:** Cynllun Cyflenwi’r Heddlu

Cadarnhaodd CHTh ei fod wedi derbyn drafft cynnar o gynllun cyflenwi’r heddlu er ei wybodaeth. Awgrymodd fod ei Bennaeth Strategaeth a Pholisi’n gweithio ochr yn ochr â’r Uwch-arolygydd Andrew Edwards mewn perthynas ag ymateb yr Heddlu i’r Cynllun Heddlu a Throseddu. Awgrymodd CHTh hefyd y gellid ailymweld â’r mater mewn cyfarfod o’r Bwrdd Plismona ym mis Medi.

**Cam Gweithredu: Pennaeth Strategaeth a Pholisi SCHTh a’r Uwch-arolygydd Andrew Edwards i weithio ar ymateb yr Heddlu i’r Cynllun Heddlu a Throseddu.**

**Cam Gweithredu: Trafod cynllun cyflenwi’r Heddlu yng nghyfarfod y Bwrdd Plismona ar 20 Medi.**

1. **Materion i’w Trafod**
   1. Cyflog ac amodau staff Cymru gyfan

Dywedodd y PG wrth y CHTh bod papur wedi’i gyflwyno yng nghyfarfod y Cyd-fwrdd Trafod ac Ymgynghori. Yr oedd hi’n dda gan y CHTh glywed bod yr Heddlu wedi ailagor y sgwrs am becynnau diswyddo gydag UNSAIN.

1. **Materion i’w Penderfynu** 
   1. Ystadau

Dywedodd y PG bod sefydlogrwydd o fewn Sir Gaerfyrddin a Phowys gyda safle unigol ar gyfer canolfan ym Mhowys i’w asesu, â’r posibilrwydd o adran ar y cyd â’r gwasanaeth tân.

Holodd CHTh am yr amserlen ar gyfer yr adolygiad O’r Dechrau i’r Diwedd. Gofynnodd y PG am i’r Bwrdd Plismona nesaf ganolbwyntio ar yr adolygiad o drais a throseddau rhywiol. Cytunodd CHTh, gan awgrymu bod yr adolygiad O’r Dechrau i’r Diwedd yn cael ei drafod yng nghyfarfod y Bwrdd Plismona ym mis Medi.

**Cam Gweithredu: Cyfarfod nesaf y Bwrdd Plismona i ganolbwyntio ar yr adolygiad o drais a throseddau rhywiol.**

**Cam Gweithredu: Yr adolygiad O’r Dechrau i’r Diwedd i fod yn brif ffocws cyfarfod y Bwrdd Plismona ar 4 Medi.**

* 1. Adroddiad ar wobrwyo tendr unigol

Dywedodd y PSC ei bod hi wedi trafod yr adroddiad ac wedi gwneud nifer o awgrymiadau ar gyfer diwygiadau. Roedd y rhain wedi’u gweithredu, felly roedd hi’n hapus i argymell ei gymeradwyo. Cafwyd cymeradwyaeth CHTh i roi cytundeb gwerth £165,000, heb gynnwys TAW, i Police Now ar gyfer cyflwyno Rhaglen Dditectif Genedlaethol Police Now.

**Penderfyniad: Cafwyd cymeradwyaeth CHTh i roi cytundeb gwerth £165,000, heb gynnwys TAW, i Police Now ar gyfer cyflwyno Rhaglen Dditectif Genedlaethol Police Now i 10 recriwt sy’n cychwyn ym mis Mawrth 2023.**

1. **Unrhyw Funses Arall**

Dywedodd y PG y byddai’n rhoi tystiolaeth mewn perthynas â chyffuriau ym Mhwyllgor Dethol y Swyddfa Gartref yn ystod yr wythnosau i ddod.

1. **Adolygiad o’r holl gamau gweithredu a phenderfyniadau a wnaed** (Cadeirydd)

|  |  |  |
| --- | --- | --- |
| **Rhif y Cam Gweithredu** | **Crynodeb** | **I’w symud yn ei flaen gan** |
| PB 156 | SCHTh i anfon manylion Ymweliad Safle Dafen at y PG. | EJ |
| PB 157 | Pennaeth Strategaeth a Pholisi SCHTh a’r Uwch-arolygydd Andrew Edwards i weithio ar ymateb yr Heddlu i’r Cynllun Heddlu a Throseddu. | CB |
| PB 158 | Trafod cynllun cyflenwi’r Heddlu yng nghyfarfod y Bwrdd Plismona ar 20 Medi. | SCHTh / CN |
| PB 159 | Cyfarfod nesaf y Bwrdd Plismona i ganolbwyntio ar yr adolygiad o drais a throseddau rhywiol. | SCHTh / CN |
| PB 160 | Yr adolygiad O’r Dechrau i’r Diwedd i fod yn brif ffocws cyfarfod y Bwrdd Plismona ar 4 Medi. | SCHTh / CN |